ലോകസഞ്ചാരികളായ ദന്പതികളെ കാണാന് മന്ത്രിയെത്തി സ്വന്തം ലേഖിക കൊച്ചി: ചായക്കച്ചവടത്തില്നിന്നു കിട്ടുന്ന പണംകൊണ്ടു ലോകരാജ്യങ്ങള് സഞ്ചരിക്കുന്ന ദമ്ബതികളെ കാണാന് ടൂറിസം മന്ത്രി മുഹമ്മദ് റിയാസ് എത്തി. എറണാകുളം ഗാന്ധിനഗറിലുള്ള ശ്രീബാലാജി ടീ ഷോപ്പ് ഉടമ കെ.ആര്. വിജയനെയും ഭാര്യ മോഹനയെയും കാണാനാണ് ഇന്നലെ മന്ത്രിയെത്തിയത്. 25 ലധികം വിദേശരാജ്യങ്ങള് സന്ദര്ശിച്ചിട്ടുള്ള ദമ്ബതികളോട് കേരളത്തിലെ ടൂറിസത്തിന് ഏതെങ്കിലും വിധത്തിലുള്ള മാറ്റങ്ങള് വേണമോ എന്ന് ആരായുകയായിരുന്നു സന്ദര്ശനലക്ഷ്യം. രാവിലെതന്നെ ചായക്കടയിലെത്തിയ മന്ത്രിക്ക് വിജയന് പ്രഭാതഭക്ഷണം വിളന്പി. ശുചിത്വ കാര്യത്തിലും വിനോദസഞ്ചാരികളോടുള്ള സമീപനത്തിലും മാറ്റങ്ങള് അനിവാര്യമാണെന്നു ദമ്ബതികള് മന്ത്രിയോടു പറഞ്ഞു. ഇത് അംഗീകരിച്ച മന്ത്രി ടൂറിസം മേഖലയുമായി ബന്ധപ്പെട്ടു പ്രവര്ത്തിക്കുന്നവര്ക്ക് പ്രത്യേക പരിശീലനം നല്കുമെന്ന് അറിയിച്ചു. തങ്ങളുടെ 26ാമത് രാജ്യസന്ദര്ശനത്തിനായുള്ള ഒരുക്കത്തിലാണ് ഇപ്പോള് ദമ്ബതികള്. ഒക്ടോബര് 21നു ദമ്ബതികള് റഷ്യയിലേക്ക് പോകും. മൂന്നു ദിവസം മോസ്കോ, മൂന്നു ദിവസം സെന്റ് പീറ്റേഴ്സ് ബര്ഗ് എന്നിവ സന്ദര്ശിക്കാനാണ് ഉദ്ദേശിക്കുന്നത്. അതിനിടെ പറ്റുമെങ്കില് റഷ്യന് പ്രസിഡന്റിനെ കാണണമെന്നും വിജയന് പറയുന്നു. 2007 മുതല് തുടങ്ങിയതാണ് ഇരുവരുടെയും യാത്ര. ഈജിപ്ത്, ജോര്ദാന്, ലണ്ടന്, ഫ്രാന്സ്, യുഎസ്എ, സിറ്റ്സ്വര്ലാന്ഡ്, യുഎഇ, സിംഗപ്പുര്, മലേഷ്യ, ബ്രസീല്, അര്ജന്റീന, ചിലി, ഓസ്ട്രേലിയ, ന്യൂസിലന്ഡ് തുടങ്ങിയ രാജ്യങ്ങള് കണ്ട ഇവര് ചെന്നൈ, ബംഗളൂരു, ഡല്ഹി, കാഷ്മീര്, ഹരിദ്വാര് തുടങ്ങി ഒരു ഡസനിലേറെ ഇന്ത്യന് നഗരങ്ങളിലുമെത്തി. യാത്രയ്ക്കായി രാപകല് നോക്കാതെ ചായക്കടയില് പണിയെടുക്കും. കിട്ടുന്ന പണം കൂട്ടിവയ്ക്കും. എന്നാലും തികയില്ല. പിന്നെ ലോണെടുക്കും. യാത്രയ്ക്കുശേഷമുള്ള ദിവസങ്ങള് കടം വീട്ടാനുള്ളതാണ്. അതു കഴിഞ്ഞാല് അടുത്ത യാത്രയ്ക്കുള്ള സ്വരുക്കൂട്ടല് തുടങ്ങും. ഇതുവരെ 15 ലക്ഷത്തോളം രൂപ യാത്രയ്ക്കായി ചെലവഴിച്ചു. ഇതില്നിന്ന് എന്ത് കിട്ടിയെന്ന് ചോദിക്കുന്നവരോട് കാഴ്ചകളും അറിവുകളുമാണ് നേട്ടമെന്ന് ദന്പതികള് പറയുന്നു.